NK-boer sterf ná mesaanval: ‘Hy was my sielsgenoot’Petra en Hennie Oosthuizen. Foto: Facebook “Woensdagaand het hy my hande in syne gevat en vir my gesê, dit is nie waar dat ons vir mekaar sal lief wees tot die dood ons skei nie, want selfs die dood kan nie dit wat ons het vernietig nie. Daarom sê ek nie vandag dat Hennie my liefgehad het nie – Hennie hét my lief.” Só het Petra Oosthuizen, die vrou van Hennie Oosthuizen (49), Maandag gesê nadat haar man Vrydag op ŉ plaas in die Groblershoop-omgewing in die Noord-Kaap met ŉ mes doodgesteek is. Maroela Media het vroeër berig ŉ 24-jarige plaaswerker is vir Hennie se moord in hegtenis geneem en sal vandag in die plaaslike landdroshof verskyn. Hennie en Petra het onlangs na die plaas op Groblershoop getrek waar hulle as plaasbestuurders gewerk het. Petra het aan Maroela Media gesê die werker se ontevredenheid oor vleis wat hy nie ontvang het nie, het skynbaar aanleiding tot die aanval op Hennie gegee. “Daar word maandeliks 10% van die werkers se salarisse afgetrek om uitgawes soos hul verblyf, water en elektrisiteit te dek, asook vleis wat maandeliks aan hulle verskaf word,” het sy verduidelik. “Die eienaar van die plaas is tans in die hospitaal en kon dus nie hierdie maand betyds die werkers se lone vir hulle kom betaal of hulle vleis bring nie. Hennie het egter uit ons eie rekening gaan geld trek om aan die werkers hul lone te betaal. Donderdag het Hennie vir die werkers verduidelik dat hulle vleis weens die eienaar se hospitaalopname nog nie gereed is nie en dat die eienaar dit Saterdag vir hulle sal bring wanneer hulle ook sommer oor almal se verlof vir Desember sal gesels,” het Petra gesê. Sy vertel dat een van die werkers baie ontevrede was hieroor en vir Hennie daarvan beskuldig het dat hulle sy geld steel omdat 10% van sy salaris verhaal is, maar hy nie sy vleis ontvang het nie. Hennie het vir hom die situasie probeer verduidelik, maar volgens Petra wou die werker nie rede insien nie. Hennie Oosthuizen en sy vrou, Petra. Foto: Verskaf “Hennie het toe net vir hom gesê om aan te gaan met sy werk of terug te gaan na sy kamer toe as hy wil afkoel, maar daar was niks verder wat hy omtrent die saak kon doen nie,” het Petra gesê. Sy vertel dat Hennie Vrydagoggend uit die huis is om die gifspuit vol te maak waarmee hulle die dag die lande sou spuit. Petra was steeds in die egpaar se slaapkamer besig om reg te maak toe sy kort ná 07:00 vir Hennie om hulp hoor roep het. “Die volgende oomblik het hy bebloed in die kamer gestrompel en gesê: ‘Hy [die betrokke werker] het my met ŉ mes gesteek. Sluit die huis.’” Petra het gehardloop om die huis te sluit voordat sy vir Hennie op die bed gehelp en hom in die herstelposisie gedraai het. “Daar was bloed oral. By die agterdeur, bloedstrepe teen die yskas, teen die badkamermuur en ŉ bloedplas op ons slaapkamervloer waar Hennie geval het. Net bloed orals,” het sy gesê. Die werker het glo vroeër ŉ mes in sy kamer gaan haal en Hennie van agter verskeie kere in die rug gesteek voordat hy op die vlug geslaan het. Volgens Petra het twee ander werkers gesien hoe dit gebeur. Petra het die buurman gebel wat binne oomblikke voor hul huis stilgehou het. “Ons het vir Hennie na Johan [Van Zyl] se bakkie toe gedra. Hennie kon nie meer praat nie. Hy het my in my oë gekyk en ek kon sien, hy gaan nie lewe nie,” het sy gesê. Die egpaar se tienjarige seun het saam in die bakkie geklim omdat Petra nie geweet het waar die aanvaller was nie en hom dus nie op die plaas wou agterlaat nie. “Ons seun het alles gesien. Die bloed, hoe sy pa daar in die bakkie sit en roggel. Hennie moes deur sy kamer loop om in die huis te kom nadat hy aangeval is en hy het gesien hoe sy pa daar voor sy bed neerval,” het Petra gesê. Die buurman het met Hennie na die plaaslike kliniek gejaag waar hy dood verklaar is. Intussen het Petra met haar bakkie na Kaap Agri in die dorp gejaag waar sy hulle ingelig het van die aanval. Die boere in die gemeenskap is vinnig geaktiveer en hulle het dadelik die werker agternagesit. Sy spoor is gevolg en ŉ jong seun van die gemeenskap het te perd die werker in ŉ huisie op die bure se plaas opgespoor waar hy in hegtenis geneem is. “Namens my en my kinders kan ek nie vir die gemeenskap genoeg dankie sê wat ons te hulp gesnel en gehelp het om die werker op te spoor nie. Almal was net ongelooflik. Ek dank die Here vir die mense van Groblershoop,” het Petra gesê. Petra en Hennie het saam ŉ tienjarige seun, terwyl Hennie twee dogters uit ŉ vorige huwelik het en Petra ŉ seun uit ŉ vorige huwelik. “Hennie was ŉ saggeaarde en liefdevolle mens wat altyd ander gehelp het, selfs al was dit ten koste van homself. Toe die werkers se lone nie betyds betaal kon word nie, het hy dit uit sy eie sak gaan betaal. Dit wys jou net watter tipe mens hy was. Hy was ŉ eerlike en regverdige man en hy wou net almal om hom help,” het Petra gesê. “Hennie was my sielsgenoot. Dit klink dalk na ŉ cliché, maar hy was die wind onder my vlerke. Daar is geen ander manier om dit te beskryf nie. In die 15 jaar wat ons getroud was, het ek hom dalk twee keer kwaad gesien. Hy was ŉ boer in murg en been wat ŉ ongelooflike liefde vir die natuur gehad het. Hy was diep gelowig en nie bang om dood te gaan nie. As ek ooit bekommerd was, het hy altyd my hand gevat en gesê, ‘My skat, ons sal hierdeur kom’. Ek dank die Here vir die tyd wat ek saam met Hennie gehad het.” Lees alle vorige berigte oor Hennie Oosthuizen op Maroela Media.